Latvia i Eurovision Song Contest

Latvia debuterte i Eurovision Song Contest i 2000 og har deltatt hvert år siden. Latvia har vunnet Eurovision Song Contest én gang, i 2002 med Marie N og sangen «I Wanna». Latvia har også en tredjeplass og en femteplass. Etter innføringen av semifinaler i 2004 har landet kvalifisert seg til finalen 6 av 18 ganger.

Utover i 2010- og 2020-årene har landet markert seg som et av de svakeste resultatmessig i konkurransen. De siste 14 årene har landet kun tatt seg til finale to ganger, sist i 2016. I tillegg har Latvia kommet sist i sin semifinale fem ganger, flere enn noe annet land.

Historikk
Det er den latviske allmennkringkasteren LTV som sender Eurovision Song Contest i Latvia, og som har ansvaret for å velge landets bidrag. Fra 2000 til 2012 ble landets sang og artist kåret gjennom den nasjonale finalen Eirodziesma. I 2013 skiftet finalen navn til Dziesma, og i 2015 ble den nasjonale finalen erstattet av et nytt konsept, Supernova.

Sterk debut 

Latvia var påmeldt i 1999, men trakk seg før den endelige fristen. Debuten kom i Stockholm i 2000 med gruppen Brainstorm og sangen «My Star». Latvia kom på tredjeplass, med 12 poeng fra Norge, Estland, Finland og Belgia. Dette er fremdeles en av de sterkeste debutene i konkurransens historie noen gang.

De neste årene svingte resultatene kraftig. Landet ble nummer 18 i 2001 og kvalifiserte seg med nød og neppe til konkurransen i 2002, etter at Portugal sa fra seg plassen i konkurransen. Det skulle vise seg å være et lykketreff for Latvia, som endte opp med å vinne 2002 med Marie N og «I Wanna». Som følge av seieren ble Eurovision Song Contest 2003 arrangert i Latvias hovedstad, Riga. og Marie N og Renārs Kaupers, vokalisten i Brainstorm, var programledere. På hjemmebane ble gruppen F.L.Y. nummer 24 av 26, med bare fem poeng fra nabolandet Estland.

Syv år uten finale 
Året etter kvalifiserte ikke Latvia seg til finalen, men i 2005 endte landet opp på en femteplass med duoen Valters og Kaža og sangen «The War Is Not Over». Dette er fremdeles Latvias tredje beste plassering i Eurovision Song Contest.

Etter suksessen i 2005 innledet imidlertid Latvia en resultatmessig svak periode i konkurransen. De tre neste årene fulgte middelmådige plasseringer, og i seksårsperioden 2009–2014 kvalifiserte ikke landet seg til finalen én eneste gang. Tre av disse årene kom også Latvia sist i semifinalen. I Wien i 2015 fikk Latvia en opptur og endte opp på en sjetteplass i finalen med Aminata og sangen «Love Injected». Landet sikret seg sin andre finaleplass på rad med Justs i 2016.

I 2017 innledet landet en ny, svak periode resultatmessig. Seks år på rad har Latvia blitt slått ut i semifinalen, inkludert to sisteplasser i semifinalen. Landet har dermed ikke vært i en Eurovision-finale siden 2016 og er resultatmessig blant de svakeste landene i konkurransen den siste tiårsperioden.

Språk 
Latvia har stort sett fremført sine bidrag på engelsk, men sang på latvisk i 2004, på italiensk i 2007 og på russisk i 2009.

Deltakere 
Under er en liste over Latvias deltakere, plasseringer og poeng i konkurransen siden debuten.

Stemmehistorikk 
Oversikt over poeng til og fra Latvia i finaler siden debuten i 2000. Tallene er hentet fra nettstedet ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

Tallene i tabellene omfatter bare poeng fra finaler. Poeng som Latvia har gitt og fått i semifinalene, er ikke tatt med i tabellene.

Eurovision Song Contest i Latvia

Kommentatorer og poengopplesere

Galleri

Se også
 Dziesma
 Latvia i Junior Eurovision Song Contest
 Latvia i Eurovision Choir of the Year
 Latvia i Tyrkvisjonens sangkonkurranse

Referanser

Eksterne lenker 
 Offisiell nettside for Eurovision Song Contest
 Latvia i Eurovision Song Contest

Land i Eurovision Song Contest
Latvisk musikk